Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Б. Л., поднесена против Решение на Општина Битола, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од Б. Л., поднесена против Решението бр.11-21/9 од 21.03.2022 година на Општина Битола, заведена во архивата на Агенцијата под бр. 08-34 од 04.04.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. **Решението** на Имателот на информации бр.11-21/9 од 21.03.2022 година **СЕ ПОТВРДУВА.**

**О Б Р А З Л О Ж Е Н И Е**

## Б. Л., на 17.02.2022 година поднела Барање за пристап до информации од јавен карактер до Општина Битола, по предметот Барање за пристап до информации од јавен карактер, со кое побарала „на рака во архивата на Општина Битола“ да и се достави следната информација:

## “Препис од петицијата против подносител на ова барање, директораката Лазаревска Бранка на ООУ „Александар Турунџев, с.Кукуречани – Битола, со прилогот списокот на наставниците како и евентуалните други прилози на петицијата“.

Постапувајќи по оваа Барање, Имателот на информации на 21.02.2022 година, до Барателот доставил Решение со кое Барањето го одбива бр.11-21/2. Во Решението е наведено дека: „Во Вашиот случај, Општина Битола не е имател на информацијата што ја барате. Согласно чл. 18 став 1 од Законот за слободен пристап до информации од јавен карактер ...Бидејќи петицијата не содржи контакт на подносителот, Општина Битола неможе да изврши понатамошно проследување на барањето.“

Незадоволен од наведеното Решение, Барателот на информацијата, на 25.02.2022 година во законски предвидениот рок, до Агенцијата поднесе Жалба, заведена во архивата на Агенцијата под бр.08-34.

Агенција, преку е-маил заведен под бр.08-34 од 25.02.2022 година, ја препрати Жалбата до Општина Битола и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 28.02.2022 година достави е-маил, во прилог на кој ги достави сите списи во врска со предметот, меѓу другите и Известувањето во врска со доставената жалба бр.11-21/4 од 28.02.2022 година. Во Известувањето е наведено дека: „Имајќи предвид дека Општина Битола **не ја создава информацијата, туку со истата во моментот само располага,** лицето за посредување при остварување на правото за пристап до информации од јавен карактер, образложи дека не е имател на информацијата. Во моментот на доставеното барање за пристап до информации од јавен карактер, петицијата заради содржината опишана во неа, сеуште се наоѓаше кај градоначалникот, за потоа да биде проследена на разгледување кај соодветните служби. Општина Битола, смета дека доставеното барање за пристап до информации треба да биде одбиено и поради фактот кои произлегуваат од член 6 од Законот за слободен пристап до информации од јавен карактер.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, на 04.03.2022 година донесе Решение со кое **ЈА УВАЖИ, Решението** на Имателот на информацибр.11-21/2 од 21.02.2022 година го поништи **и предметот го врати на повторно постапување пред првостепениот орган.**

На 04.04.2022 година по електронски пат до Агенцијата достави Втора жалба заведена во Агенцијата под бр.08-34, во кое наведува дека: „Првостепениот орган донесе решение бр.11-21/2 од 21.02.2022 година, со кое барањето го одби од причина што потписникот на решението, службеното лице за посредување при остварување на правото на слободен пристап ...со оглед да петицијата е анонимна, не можел да го контактира лицето кое ја поднело заради немање податоци за истото.“. Во прилог го достави Решението кое го оспорува со оваа Жалба. Во Решението е наведено дека: „Потпишаните наставници на петицијата може лесно да се идентификуваат, затоа што станува збор за вработени наставници во училиштето со кое раководи директорот....Во содржината на петицијата, наведени се конкретни лица и несакани ситуации со кои истите се соочувале, така што поради можноста за нивно лесно идентификување нема можност за обезбедување делумен пристап...“

Агенција, преку е-маил заведен под бр.08-34 од 04.04.2022 година, ја препрати Жалбата до Општина Битола и побара во рок од 7 дена да се произнесе по истата и до Агенцијата да ги достави сите списи во врска со предметот.

На 07.04.2022 година Општина Битола по електронски пат достави бр.11-21/11 од 07.04.2022 година, заведено во Агенцијата под бр.08-34, достави Одговор на жалба бр.11-21/11 од 07.04.2022 година, во кој наведува дека: „Општина Битола, разгледувајќи ги сите списи и постапувајќи согласно Закон за слободен пристап до информации од јавен карактер...Закон за општата управна постапка..Одлука на Уставниот суд Република Македонија....смета дека, наводите во Жалбата заведена под Бр.11-21/10 од 04.04.2022 год. се неаргументирани, а дополнителните докази немаат никаква корелација во однос на поднесокот...Во поднесеното Барање, јасно станува збор дека мотивот на барателот да ја добие бараната информација е од чисто личен карактер.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации го потврди,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на барателот со тоа што, правилно го спровел Законот за слободен пристап до информации од јавен карактер и почитувајќи ги и одредбите од Законот за заштита на личните податоци.

По разгледувањето на Жалбата и сите списи во врска со предметот, Агенцијата утврди дека Имателот на информации правилно постапил по насоките на Решението на Агенцијата, со кое Жалбата ја уважи, предметот го врати на повторно постапување пред првостепениот орган со укажувања како да постапува.

Имено, Имателот на информации донесе Решение со кое врз основа на член 6 став 1 точка 2 од Законот за слободен пристап до информации од јавен карактер правилно го одбила Барањето на Барателот, со образложение дека бараната информација содржи лични податоци и со спроведен тест на штетност утврди дека не може да се овозможи делумен пристап до бараната информација бидејќи и со прикривање на личните податоци би можело да се открие идентитетот на подносителите на петицијата.

Исто така, Тестот на штетност покажува дека, во случајот, интересот да биде заштитена бараната информација е поголема од интересот истата да му биде дадена на барателот на информации од причина што давањето на информација може да предизвика штета за лицата подносители на петицијата и трети лица.

Сумирано, Агенцијата утврди дека Имателот на информации:

* правилно постапил согласно законските прописи кои го уредуваат слободниот пристап до информации од јавен карактер;
* правилно постапил согласно законските прописи кои ја уредуваат заштитата на личните податоци; и
* во законски предвидениот рок донел правилно решение.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-34.

|  |  |
| --- | --- |
|  | **Директор,**  **Пламенка Бојчева** |

Изработил: Горјан Гилевски

Контролирал: Цветан Станоески